## Pravilnik o osiguranju štednih uloga

### NN 65/1997 (27.6.1997.), Pravilnik o osiguranju štednih uloga

# **DRŽAVNA AGENCIJA ZA OSIGURANJE ŠTEDNIH ULOGA I SANACIJU BANAKA**

Sukladno odredbi članka 29 Zakona o bankama i štedionicama ("Narodne
novine" br. 46/97 - pročišćeni tekst), članka 5. a u svezi sa člankom 4.
Zakona o Državnoj agenciji za osiguranje štednih uloga i sanaciju banaka
("Narodne novine" 44/94), Odluke Ministra financija Republike Hrvatske
ur. br. 513-11/97-1 klasa 450-01/97-01/04 od 20. lipnja 1997., Odluke Savjeta
Narodne banke Hrvatske sukladno odredbi članka 5. stavak 2. Zakona o Državnoj
agenciji za osiguranje štednih uloga i sanaciju banaka od 24. lipnja 1997.,
članka 16. stavak 1. točka 5. i članka 16. stavak 2. Statuta Državne Agencije
za osiguranje štednih uloga i sanaciju banaka, Uprava Državne agencije
za osiguranje štednih uloga i sanaciju banaka na svojoj 17. sjednici održanoj
dana 19. lipnja 1997. donijela je

## **P R A V I L N I K**

### **O OSIGURANJU ŠTEDNIH ULOGA**

PREDMET PRAVILNIKA

Članak 1.

Sukladno zakonskim odredbama navedenim u preambuli ovog pravilnika,
ovim se pravilnikom uređuje osiguranje štednih uloga u bankama i štedionicama,
koje, prema Zakonu o Državnoj agenciji za osiguranje štednih uloga i sanaciju
banaka ("Narodne novine", br. 44/94), provodi Državna agencija za osiguranje
štednih uloga i sanaciju banaka (u daljnjem tekstu: Agencija) u cilju zaštite
štednih uloga građana u bankama i štedionicama u Republici Hrvatskoj u
slučaju stečaja banaka i štedionica.

Ulozi u štedno-kreditnim zadrugama nisu osigurani po odredbama ovog
pravilnika.

DEFINICIJA ŠTEDNIH ULOGA

Članak 2.

Pod pojmom štednog uloga u smislu ovog Pravilnika podrazumijevaju se
novčana sredstva fizičkih osoba u kunama ili stranoj valuti kod banaka
i štedionica položena na račun temeljem ugovora o novčanom depozitu ili
kao polog na štednu knjižicu.

Pod pojmom štednog uloga u smislu ovog Pravilnika ne smatraju se sredstva
na žiro i tekućim računima građana.

Nisu osigurani devizni depoziti građana pretvoreni u javni dug Republike
Hrvatske (tzv. stara devizna štednja) sukladno odredbi članka 1. Zakona
o pretvaranju deviznih depozita građana u javni dug Republike Hrvatske
("Narodne novine" br. 106/93).

Štedni ulozi članova Uprave i Nadzornog odbora banke i štedionice nisu
osigurani u banci ili štedionici u kojoj obavljaju funkciju člana Uprave
ili Nadzornog odbora.

IZNOS DO KOJEG SU OSIGURANI ŠTEDNI ULOZI

Članak 3.

Agencija osigurava štedne uloge fizičkih osoba (domaćih i stranih) u
svakoj banci i štedionici do iznosa koji propisuje Ministar financija svojom
odlukom a sukladno odredbi članka 4. stavak 2. Zakona o Državnoj agenciji
za osiguranje štednih uloga i sanaciju banaka.

Odlukom Ministra financija ur. br. 513-11/97-1 klasa 450-01/97-01/04
od 20. lipnja 1997. štedni ulozi sukladno članku 4 ovog pravilnika osiguravaju
se do uključivo visine od 30.000,00 (tridesettisuća) kuna u 100% iznosu,
a od 30.000,01 do 50.000,00 kuna u 75% od tog iznosa.

Odluka navedena u prethodnom stavku čini sastavni dio ovog pravilnika
i objavljuje se u "Narodnim novinama".

Članak 4.

Iznos štednog uloga fizičke osobe u jednoj banci ili štedionici obračunavat
će se kao ukupan iznos pologa fizičke osobe, sukladno odredbi članka 2.
ovog pravilnika, bilo da ih drži na jednom ili više štednih računa, u domaćoj
i/ili stranoj valuti, s tim da osigurani iznos štednih uloga ne može prijeći
50.000,00 kuna sukladno odredbi članka 3. stavak 2. ovog Pravilnika u koji
iznos su uključene i kamate na štedne uloge do dana pokretanja stečajnog
postupka.

Kamate na osigurane štedne uloge u kunama u slučaju primjene ovog pravilnika
obračunavaju se u visini kamatne stope po viđenju te banke ili štedionice
nad kojom je otvoren stečajni postupak od dana zadnjeg pripisa kamata do
dana pokretanja stečajnog postupka.

Štedni ulozi u stranoj valuti u slučaju stečaja banke ili štedionice,
bit će nadoknađeni u kunama, po srednjem tečaju NBH za dotičnu valutu/valute
na dan pokretanja stečajnog postupka, uvećano za kamate dotične banke ili
štedionice na štedne uloge po viđenju za tu valutu/valute, pridržavajući
se odredbe stavka 1. i 2. ovog članka.

ŠTEDNI ULOZI U PODRUŽNICAMA STRANIH BANAKA

Članak 5.

Štedni ulozi fizičkih osoba u podružnicama stranih banaka koje posluju
na teritoriju Republike Hrvatske osiguravaju se do visine i pod istim uvjetima
propisanim ovim Pravilnikom za banke i Štedionice, ako se takve podružnice
bave prikupljanjem depozita i u slučaju da: ti depoziti nisu osigurani
u zemlji gdje banka ima sjedište, odnosno osigurani su u manjem iznosu
nego što je naveden u ovom pravilniku.

PREMIJA ZA OSIGURANE ŠTEDNE ULOGE

Članak 6.

Za osiguranje štednih uloga, sve banke i štedionice te podružnice stranih
banaka u Republici Hrvatskoj koje prikupljaju štedne uloge od fizičkih
osoba, a koji se osiguravaju putem Državne agencije za osiguranje štednih
uloga i sanaciju banaka, dužne su uplatiti jednokratnu naknadu Agenciji
u visini od 0,3% od svog temeljnog kapitala.

Naknadu iz stavka 1. ovog članka sve banke i štedionice te podružnice
stranih banaka koje obavljaju poslove prikupljanja štednih uloga, dužne
su uplatiti jednokratno na ž. r. Agencije u roku od 30 dana od dana objave
ovog pravilnika u "Narodnim novinama".

Članak 7.

Pored iznosa iz članka 6. ovog pravilnika, sve banke i štedionice te
podružnice stranih banaka u Republici Hrvatskoj koje prikupljaju štedne
uloge od fizičkih osoba, a koji se osiguravaju putem Državne agencije za
osiguranje štednih uloga i sanaciju banaka, dužne su uplatiti 0,6% od iznosa
na ukupan iznos štednih uloga sukladno odredbi članka 2. stavak 1. i 2.
ovog pravilnika prema podacima na dan 31. 12. 1996. godine, u dva jednaka
obroka.

Prvi obrok iz stavka 1. ovog članka banke i štedionice te podružnice
stranih banaka dužne su uplatiti najkasnije do 30. 9. 1997., a drugi obrok
do 31. 12. 1997.

Članak 8.

Počam od 1. siječnja 1998. premije će se obračunavati i plaćati tromjesečno,
temeljem podataka o prosječnom stanju štednih uloga uvećanih za pripadajuće
kamate na štedne uloge (prosjek zadnjih dana u mjesecu u jednom tromjesečju)
za prethodno tromjesečje, u visini od 0,2% za svako tromjesečje, na iznos
osiguranih štednih uloga.

Banke i štedionice te podružnice stranih banaka dužne su premiju iz
stavka 1. ovog članka plaćati najkasnije u roku od 15 dana od slanja obavijesti.

Članak 9.

Kad sredstva na posebnom računu Agencije namijenjenom za osiguranje
štednih uloga, odnosno sredstva Fonda za osigurnje štednih uloga sukladno
odredbi članka 14. ovog pravilnika premaše iznos od 5% od ukupne visine
osiguranih štednih uloga sukladno odredbi članka 2. ovog pravilnika, za
sve banke i štedionice te podružnice stranih banaka koje obavljaju prikupljanje
štednih uloga, na dan 31. prosinca prethodne godine, visina godišnje premije
za tekuću godinu može biti određena i u nižem iznosu od iznosa utvrđenog
člankom 8. ovog pravilnika.

U slučaju potrebe koju utvrđuje Uprava Agencije, a uz suglasnost Narodne
banke Hrvatske, premija sukladno odredbi članka 8. ovog pravilnika može
za pojedino razdoblje biti određena i u većem iznosu, kako za pojedine
banke, štedionice i podružnice stranih banaka, tako i za sve banke, štedionice
i podružnice stranih banaka. Tako određena premija plaća se po posebnom
pozivu.

ODNOS VISINE PREMIJE I STUPNJA RIZIKA

Članak 10.

Agencija može naplaćivati različite tipove i visinu premije za osiguranje
štednih uloga određenim bankama i štedionicama te podružnicama stranih
banaka koje obavljaju prikupljanje štednih uloga ovisno o stupnju rizika
kojem je Agencija izložena u pojedinoj banci, štedionici ili podružnici
strane banke koja obavlja prikupljanje štednih uloga, te sredstvima kojima
Agencija raspolaže.

Metoda koja će se koristiti za određivanje rizika banaka i štedionica
biti će određena temeljem kriterija koje odobrava Narodna banka Hrvatske.

OSNIVANJE BANAKA I ŠTEDIONICA TE PODRUŽNICA STRANIH BANAKA I
OSIGURANJE ŠTEDNIH ULOGA

Članak 11.

Banke, štedionice i podružnice stranih banaka koje žele registrirati
djelatnost - primanje svih vrsta novčanih depozita, dužne su prigodom podnošenja
prijave za upis osnivanja banke, štedionice i podružnice stranih banaka
u sudski registar doprinijeti dokaz da su na ž. r. Agencije uplatili iznos
od 0,3% od predviđenog temeljnog kapitala banke za osiguranje štednih uloga.

PREGLED POSLOVNIH KNJIGA

Članak 12.

Banke, štedionice i podružnice strane banke čiji su štedni ulozi osigurani
po odredbama ovog pravilnika dužne su Agenciji dostavljati izvješća o poslovima
koji su obuhvaćeni ovim pravilnikom, te druge izvještaje u obimu i rokovima
koje odredi Agencija.

Podaci o štednim ulozima koje banke i štedionice dostavljaju Agenciji
u skladu sa stavkom 1. ovog članka ne smatraju se bankarskom tajnom u smislu
članka 46. Zakona o bankama i štedionicama ("Narodne novine", br. 46/97
- pročišćeni tekst).

Agencija može pregledavati poslovne knjige svake banke, štedionice i
podružnice strane banke čiji su štedni ulozi osigurani po odredbama ovog
pravilnika u skladu s odredbama stavka 1. ovog članka.

Agencija može odrediti treću stranu koja će pregledati poslovne knjige
banke ili štedionice u skladu s odredbama stavka 1. ovog članka u ime i
za račun Agencije. Troškove proizašle iz ovih radnji snosi Agencija.

Ako banka ili štedionica ne dopusti Agenciji ili trećoj strani koju
Agencija odredi pregled poslovnih knjiga, ili ne postupi u skladu s odredbom
stavka 1. ovog članka Agencija može postupiti po odredbi članka 15. ovog
pravilnika.

ISPLATA OSIGURANIH ŠTEDNIH ULOGA

Članak 13.

U slučaju stečaja banke, štedionice i podružnice strane banke čiji su
štedni ulozi osigurani po odredbama ovog pravilnika, Agencija će isplatiti
štedne uloge koji su bili osigurani sukladno odredbama ovog pravilnika

Osigurane štedne uloge Agencija će isplatiti neposredno štedišama banke,
štedionice i podružnice strane banke u stečaju ili na račun banke ili štedionice
koja preuzima poslove štednje od banke, štedionice i podružnice strane
banke u stečaju.

Agencija će započeti s isplatom osiguranih štednih uloga najkasnije
15 dana od dana pokretanja stečajnog postupka.

UPORABA FONDA OSIGURANJA ŠTEDNIH ULOGA

Članak 14.

Sukladno odredbi članka 7. Zakona o Državnoj agenciji za osiguranje
štednih uloga i sanaciju banaka, iznos iz članka 6., 7. i 8. ovog pravilnika
voditi će se na posebnom računu Agencije, predstavljaju fond osiguranja
štednih uloga i Agencija ih može koristiti isključivo za isplatu osiguranih
štednih uloga građanima u slučaju stečaja banke ili štedionice, odnosno
za namjenu utvrđenu zakonom.

Sredstva iz prethodnog stavka ovog članka mogu se ulagati isključivo
u kratkoročne državne vrijednosne papire - trezorske zapise Ministarstva
financija i blagajničke zapise Narodne banke Hrvatske i to tako da u svakom
trenutku na posebnom računu Agencije iz stavka 1. ovog članka bude najmanje
20% sredstava koje čine fond osiguranja.

Ako se sredstva iz stavka 1. ovog članka ulažu u druge kratkoročne državne
vrijednosnice, za to je potrebna posebna Odluka Uprave Agencije.

KAZNENE ODREDBE

Članak 15.

Ako banka ili štedionica te podružnica strane banke koja obavlja prikupljanje
štednih uloga ne plati Agenciji iznos iz članka 6., 7. i 8. ovog pravilnika
o dospijeću, niti u roku od 30 dana od dana dospijeća, Agencija će predložiti
Narodnoj banci Hrvatske poduzimanje mjera sukladno odredbama članka 24.,
51., 52. i 53. Zakona o Narodnoj banci Hrvatske ("Narodne novine" br. 35/95)
i o tomu objaviti priopćenje u sredstvima javnog priopćavanja.

PRIJELAZNE I ZAVRŠNE ODREDBE

Članak 16.

Uplatom iznosa iz članka 6. i 7. ovog pravilnika smatra se da su banka
ili štedionica te podružnica strane banke koja obavlja prikupljanje štednih
uloga osigurale štedne uloge sukladno odredbama ovog pravilnika te sklopile
ugovor o osiguranju sa Agencijom i prihvatile sve odredbe ovog pravilnika.

Članak 17.

Osiguranje štednih uloga po ovom pravilniku započinje u roku od 8 dana
od dana kada iznos uplaćen po odredbama članka 6. i 7. ovog pravilnika
dosegne 90% od ukupnog iznosa propisanog odredbama tih članaka, a osiguravaju
se štedni ulozi u bankama, štedionicama i podružnicama stranih banaka banke,
koje su uplatile iznose iz članka 6. i 7. ovog pravilnika.

Dan početka osiguranja štednih uloga po odredbama ovog pravilnika Agencija
će objaviti u "Narodnim novinama".

Članak 18.

Direktor Državne Agencije za osiguranje štednih uloga i sanaciju banaka
ovlašten je za donošenje provedbenih uputa za primjenu ovog pravilnika.

Članak 19.

Ovaj pravilnik stupa na snagu danom objave u "Narodnim novinama", od
kojeg dana se počinju računati rokovi utvrđeni ovim pravilnikom.

Predsjednik
Uprave Državne agencije
za osiguranje štednih uloga
i sanaciju banaka
**mr. Zlatko Mateša,** v. r.

Odluka, NN 65/1997-1038